C 447/21

Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 447/10)

Šiuo paskelbimu suteikiama teisė pateikti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

BENDRASIS DOKUMENTAS

„Budaörsi őszibarack“

ES Nr. PGI-HU-02417 – 2018 m. balandžio 12 d.

SKVN ( ) SGN (X)

1. Pavadinimas (-ai)

„Budaörsi őszibarack“

2. Valstybė narė arba trečioji šalis

Vengrija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Pavadinimas „Budaörsi őszibarack“ (Prunus persica (L.) Batsch) gali būti naudojamas šviežiems vietos veislių „Schafnose“ir „Budaörsi Vérbélű“ persikams, taip pat „Champion“, „Cresthaven“, „Elberta“, „Mariska“, „Redhaven“, „Remény“, „Royal“, „Royal Time“, „Summer“, „Sunbeam“, „Suncrest“ ir visų kitų veislių persikams, auginamiems geografinėje vietovėje ir atitinkantiems toliau nurodytas kokybės savybes, vadinti.

„Budaörsi őszibarack“ vaisiai turi būti ne mažesnio kaip 60 mm skersmens ir sverti ne mažiau kaip 110 g. Persikams būdinga antocianino pigmento suteikta (raudona) spalva, dengianti daugiau kaip 20 proc. vaisiaus paviršiaus; bendras tirpių kietųjų medžiagų kiekis vaisiuje turi viršyti 9,9 proc., o jo bendras rūgštingumas turi būti ne mažesnis kaip 0,38 proc.

Persikai „Budaörsi őszibarack“ pasižymi šiomis specifinėmis juslinėmis savybėmis – stipraus kvapo, suteikiantys sodrų didelio aromatingumo ir aptakaus saldaus skonio su gaivia citrinų rūgštele pojūtį, sultingos vaisių minkštimo konsistencijos.

Liečiant „Budaörsi őszibarack“ juntamas prinokęs minkštimas – ne per kietas, tačiau vis dar tinkamas transportuoti.

„Budaörsi őszibarack“ minkštimas gali būti baltos, geltonos arba raudonos spalvos.

Persikų „Budaörsi őszibarack“ veislės, kurių minkštimas yra baltos spalvos su žalsvai baltos ir grietinėlės spalvos atspalviais, yra „Champion“, „Ford“, „Mariska“, „Remény“, „Schafnose“ ir „Shipley“.

„Budaörsi őszibarack“ veislės, kurių minkštimo spalva turi geltonos ir oranžinės atspalvių, yra „Cresthaven“, „Elberta“, „Redhaven“, „Royal Time“, „Sunbeam“ ir „Suncrest“.

Raudonos spalvos minkštimo persikų veislė yra vietinė veislė „Vérbelű“.

Vaisiai gali būti su lengvai išlupamais kauliukais (minkštimas lengvai atskiriamas nuo kauliuko) arba su sunkiai išlupamais kauliukais (vaisiaus minkštimo neįmanoma visiškai atskirti nuo kauliuko). Persikų „Budaörsi őszibarack“ odelė yra pūkuota.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

–

3.4. Specialūs gamybos veiksmai, atliktini nustatytoje geografinėje vietovėje

Persikai „Budaörsi őszibarack“ auginami, o jų derlius nuimamas tik 4 punkte nustatytoje geografinėje vietovėje.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

–

3.6. Specialios produkto registruotu pavadinimu ženklinimo taisyklės

–

4. Glaustas geografinės vietovės apibūdinimas

„Budaörsi őszibarack“ persikai auginami Budapešto pietvakariuose ir toliau nurodytose vietovėse, esančiose į pietvakarius nuo Budapešto –

Budapešto teritorijose: Alcsútdoboz, Baracska, Biatorbágy, Budajenő, Budakeszi, Budaörs, the Budatétény, Kamaraerdő and Nagytétény; ir Diósd, Ercsi, Érd, Etyek, Gyermely, Gyúró, Herceghalom, Kajászó, Mány, Martonvásár, Páty, Perbál, Pusztazámor, Ráckeresztúr, Sóskút, Szomor, Telki, Tinnye, Tordas, Tök, Törökbálint, Vál and Zsámbék.

5. Ryšys su geografine vietove

Persikus „Budaörsi őszibarack“ ir geografinę vietovę sieja persikų kokybė.

Persikai „Budaörsi őszibarack“ auginami nestačių kalvų šlaituose arba pietiniuose Budos kalvų šlaituose toliau į šiaurę esančiose vietovėse, 250–500 m. aukštyje.

Vietovės dirvožemis susiformavo ant kietų uolienų, kuriose yra karbonizuotų kalkių. Uolieną dengiančiame ploname viršutiniame sluoksnyje yra daug (5–10 proc. ar net daugiau) organinių medžiagų ir mikroelementų.

Persikai „Budaörsi őszibarack“ auginami vidutiniškai šilto ir vidutiniškai sauso klimato vietovėse. Saulėtų valandų skaičius yra didelis, vasarą siekiantis 800 valandų. Vidutinė metinė temperatūra yra 9,7–10,6 °C.

Vidutinė metinė temperatūra yra žemesnė nei kituose žemės ūkiui skirtuose regionuose, o taip pat dienos ir nakties temperatūra svyruoja labiau.

Metinis kritulių kiekis – ne mažesnis kaip 650 mm, pusė jų nukrenta vasarą vaisiams nokstant.

Didelis saulėtų valandų skaičius, pietiniai šlaitai, naktį atvėstantis oras ir kasdien svyruojanti temperatūra daro teigiamą poveikį vystytis sodriam persikų „Budaörsi őszibarack“ aromatui ir spalvai (antocianino pigmento suteikta spalva dengia daugiau kaip 20 proc. vaisiaus paviršiaus).

Viršutinis dirvos sluoksnis, kuriame gausu organinių medžiagų ir mikroelementų, padeda formuoti antrinius metabolitus. Taip persikai „Budaörsi őszibarack“ įgauna sodrų aromatingą skonį (aptakus saldus skonis su gaivia citrinų rūgštele) ir stiprų kvapą.

Kadangi varą nokstant vaisiams iškrenta pusė metinių kritulių, persikų minkštimas tampa sultingos konsistencijos.

Išskirtinė nustatytoje geografinėje vietovėje užaugintų persikų kokybė priklauso nuo auginimo ir praktinės patirties:

1. Šiandien Budaeršo regione užauginamos persikų veislės auginamos pagal XIX a. pabaigoje pradėjusias formuotis persikų auginimo tradicijas.

Iki XIX a. pabaigos persikai paprastai buvo auginami tik namų ūkiams greta vynuogynų. XIX a. pabaigoje stengiantis apsaugoti vynuogių derlių (dėl filokserų antplūdžio) ir dėl kilusių ekonominių sunkumų, šioje vietovėje imta auginti vis daugiau persikų.

Dėl filokserų antplūdžio amžiaus pabaigoje nualinto derliaus vynmedžių augintojai netrukus vynuogynuose pasodino įvairių veislių persikų, gautų iš gretimų kaimų medžių daigynų. Dėl to plito žemės plotas, kuriame buvo auginami persikai, pagerėjo derliaus kokybė, o tai bendrai atgaivino visą vaisių auginimo sektorių. Savo ruožtu vokiečių apgyvendintuose Budos kaimuose imta verstis pelninga sodininkystės veikla, susijusia su vynuogynuose padrikai augančiais augalais. Didžiąją dalį užauginto derliaus persikų augintojai parduodavo netoli sostinės esančiose turguose.

Perėjimas nuo auginimo sau prie auginimo parduoti taip pat lėmė veislių pokytį, nes augintojai turėjo tiekti ne tik tinkamą vaisių kiekį, bet ir patenkinti vartotojų paklausą itin kvapiems, aromatingiems, sodraus skonio bei sultingiems vaisiams.

Minėtose vietovėse persikų augintojai visada norėjo auginti naujas veisles, o ypač sėkmingai jie atrinkdavo ir augindavo Budaeršo regiono veislių vaisius. Šiandien jie ir toliau siūlo įvairiausių veislių aukštos kokybės persikus.

Tipines ir netradicines vietovėje auginamų persikų veisles įveža į regioną ir specialiai šiam regionui atrenka kompetentingi augintojai ir veisėjai.

2. Praktinė patirtis ir toliau lemia, kaip auginami persikai „Budaörsi őszibarack“. Nokimo metu vaisiai išretinami rankomis, o vaisiaus sunokimas ir kietumas nustatomas jį liečiant. Vaisių derlius taip pat nuimamas rankomis.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

http://gi.kormany.hu/foldrajzi-arujelzok

(1) OL L 343, 2012 12 14, p. 1.